Η ύαινα

Το ***Η Ύαινα*** (Πρωτότυπος τίτλος: ***In This Our Life***) είναι αμερικανική δραματική ταινία του 1942, βασισμένη στο ομώνυμο και βραβευμένο με Πούλιτζερ μυθιστόρημα της Έλεν Γκλάσκοου, το οποίο διασκεύασε για τη μεγάλη οθόνη ο Χάουαρντ Κοκ. Η ταινία αποτελεί το δεύτερο σκηνοθετικό εγχείρημα του Τζον Χιούστον μετά την ταινία του 1941 *[[Το Γεράκι της Μάλτας (ταινία)|Το γεράκι της Μάλτας]] και έχει ως πρωταγωνιστές τους [[Μπέτι Ντέιβις]], [[Ολίβια Ντε Χάβιλαντ]] και [[Τζορτζ Μπρεντ]].

== Πλοκή ==

Μια νέα και κακομαθημένη κοπέλα, η Στάνλεϊ Τίμπερλεϊκ (Μπέτι Ντέιβις) παρατά τον αρραβωνιαστικό της Κρέγκ Φλέμινγκ (Τζορτζ Μπρεντ) και το σκάει με τον Πίτερ Κίνγκσμιλ (Ντένις Μόργκαν), τον σύζυγο της αδερφής της Ρόι (Ολίβια Ντε Χάβιλαντ). Η Στάνλεϊ παντρεύεται τον Πίτερ σύντομα ανακαλύπτει όμως ότι ο έγγαμος βίος δεν της ταιριάζει και οι απαιτήσεις της οδηγούν τον Πίτερ στο αλκοόλ κι έπειτα στην αυτοκτονία. 

Η Στάνλεϊ επιστρέφει στο σπίτι των γονιών της για να μάθει ότι η αδελφή της Ρόι και ο πρώην της αρραβωνιαστικός Κρέγκ είναι ερωτευμένοι και ετοιμάζονται να παντρευτούν. Τυφλωμένη από τη ζήλια της η εγωκεντρική Στάνλεϊ προκαλεί τον Κρέγκ και προσπαθεί να τον κλέψει από την αδελφή της. Όταν ο Κρέγκ την απορρίπτει η πληγωμένη Στάνλεϊ φεύγει τρέχοντας με το αυτοκίνητό της και χτυπά έναν περαστικό, τον οποίο αφήνει να πεθάνει στην άσφαλτο. Όταν ανακρίνεται από την αστυνομία, η Στάνλεϊ προσπαθεί να φορτώσει το έγκλημα στον μαύρο γιο της υπηρέτριάς της.

== Πληροφορίες Παραγωγής ==
Η ταινία βασίζεται στο ομώνυμο και βραβευμένο με βραβείο Πούλιτζερ μυθιστόρημα της Έλεν Γκλάσκοου και αποτελεί το δεύτερο σκηνοθετικό εγχείρημα του Τζον Χιούστον, μετά από *Το γεράκι της Μάλτας (The Maltese Falcon, 1941)*. Το μυθιστόρημα θίγει θέματα και καταστάσεις (όπως η αιμομικτική σχέση της Στάνλεϊ με το θείο της Γούιλιαμ και οι ρατσιστικές αντιλήψεις της κοινωνίας απέναντι στους μαύρους) που εύκολα θα μπορούσαν να υποστούν λογοκρισία την εποχή εκείνη και η συγγραφέας πούλησε τα δικαιώματα του μυθιστορήματός της στην εταιρία Warner για 40.000 δολάρια. Ο Χιούστον πρότεινε τον Χάουαρντ Κοχ (ο οποίος είχε διασκευάσει το μυθιστόρημα του [[Ουίλιαμ Σόμερσετ Μομ]] *Το γράμμα (The Letter, 1940)'' για τη μεγάλη οθόνη επίσης με τη Ντέιβις) για τη διασκευή του μυθιστορήματος. Η συγγραφή του σεναρίου έγινε με τέτοιο τρόπο ώστε να αποφευχθεί λογοκρισία, γι' αυτό το λόγο οι σεξουαλικές ορέξεις του θείου της Στάνλεϊ αφέθηκαν μόνο να εννοούνται. Μετά την προβολή της ταινίας ο κριτικός Μπόσλεϊ Κράουδερ δήλωσε ότι η ταινία μένει αμιγώς πιστή στο μυθιστόρημα κι επαίνεσε τον τρόπο με τον οποίο παρουσιάζει τις φυλετικές διακρίσεις. 

Η Μπέτι Ντέιβις ήθελε να αναλάβει το ρόλο της καλής αδελφής Ρόι, αλλά ο Τζακ Γουόρνερ, που ήξερε ότι η Ντέιβις προσέλκυε περισσότερο κόσμο στους κινηματογράφους όταν υποδυόταν την κακιά, την ανάγκασε να δεχτεί το ρόλο της Στάνλεϊ. Κατά τη διάρκεια των γυρισμάτων η Ντέιβις ήρθε σε σύγκρουση με τον Τζον Χιούστον που είχε αναπτύξει ερωτική σχέση με την Ολίβια Ντε Χάβιλαντ, καθώς δεν ήταν ευχαριστημένη από το σενάριο. Αργότερα δήλωσε ότι το μυθιστόρημα της Γκλάσκοου ήταν υπέροχο, ότι το σενάριο αδικούσε και ότι μια αληθινή ιστορία μετατράπηκε σε απαίσια ταινία. Η Ντέιβις πίστευε ότι δεν ήταν αρκετά νέα για το ρόλο και δεν ήταν ευχαριστημένη με τα κοστούμια. Επέμεινε ώστε ο Όρι Κέλι να σχεδιάσει ξανά τα κοστούμια και φρόντισε να επιμεληθεί η ίδια το μακιγιάζ της. Το αποτέλεσμα ήταν τόσο προκλητικό, όσο και ο χαρακτήρας της Στάνλεϊ. Η ίδια η Ντέιβις συνέβαλλε στην πρόσληψη του Αφρο-Αμερικανού Έρνεστ Άντερσον, του οποίου η ερμηνεία βραβεύτηκε από το ινστιτούτο National Board Of Review. Κατά τη διάρκεια των γυρισμάτων ο σύζυγός της Άρθουρ Φάρνσγουορθ εισήχθη στο νοσοκομείο με πνευμονία και αργότερα αρρώστησε και η ίδια η Ντέιβις. 

Τρεις μέρες μετά το βομβαρδισμό του Περλ Χάρμπορ ο Χιούστον κατετάγη στο στρατό και τον αντικατέστησε ο Ραούλ Γουόλς, με τον οποίο η Ντέιβις είχε κάκιστες σχέσεις. Η ταινία βγήκε εκτός προϋπολογισμού λόγω των επανειλημμένων καθυστερήσεων και η πρώτη προβολή της συνοδεύτηκε από αρνητικά σχόλια, που αφορούσαν κυρίως το βαρύ μακιγιάζ και τη γκαρνταρόμπα της Ντέιβις. Η ταινία είχε εμπορική απήχηση πάραυτα και η Ντέιβις παρά το γεγονός ότι τη θεωρούσε κακή, ήταν ικανοποιημένη για το γεγονός ότι ο χαρακτήρας του μαύρου Πάρι Κλέι εμφανιζόταν μορφωμένος και συνετός. Αυτό έδωσε μεγάλη χαρά στους Αφρο-Αμερικανούς, που μέχρι τότε το Χόλιγουντ τους παρουσίαζε ως σκλάβους και αμόρφωτους.

## Διανομή ρόλων

* Μπέτι Ντέιβις - Στάνλεϊ Τίμπερλεϊκ Κίνγκσμιλ
* Ολίβια ντε Χάβιλαντ - Ρόυ Τίμπερλεϊκ Κίνγκσμιλ
* Τζορτζ Μπρεντ - Κρέγκ Φλέμινγκ
* Ντένις Μόργκαν - Πίτερ Κίνγκσμιλ
* Φρανκ Κρέιβεν - Άσα Τίμπερλεϊκ
* Μπίλλι Μπερκ - Λαβίνια Τίμπερλεϊκ
* Τσαρλς Κόμπερν - Ουίλλιαμ Φίτζροϋ
* Έρνεστ Άντερσον - Πάρρυ Κλέι
* Χάτι ΜακΝτάνιελ - Μινέρβα Κλέι
* Λι Πάτρικ - Μπέττυ Ουίλμοθ
* Μέρι Σέρβος - Σάρλοτ Φίτζροϋ  
* Ουίλλιαμ Μπ. Ντέιβιντσον - Τζιμ Πέρντι  
* Έντουαρντ Φίλντινγκ -  Δρ. Μπιουκάναν  
* Τζον Χάμιλτον - Επιθεωρητής  
* Ουίλλιαμ Φόρρεστ - Φόρεστ Ρέιντζερ

## Παραπομπές


## Εξωτερικοί Σύνδεσμοι
* 
* 
* 
* 
* 

Κατηγορία:Ταινίες του 1942
Κατηγορία:Αγγλόφωνες ταινίες
Κατηγορία:Αμερικανικές ταινίες της δεκαετίας 1940
Κατηγορία:Αμερικανικές δραματικές ταινίες
Κατηγορία:Αμερικανικές ασπρόμαυρες ταινίες
Κατηγορία:Ταινίες βασισμένες σε αμερικανικά μυθιστορήματα
Κατηγορία:Ταινίες με μουσική σύνθεση Μαξ Στάινερ
Κατηγορία:Ταινίες σε σκηνοθεσία Τζον Χιούστον
Κατηγορία:Ταινίες σε σενάριο Χάουαρντ Κοκ
Κατηγορία:Ταινίες σε παραγωγή Χαλ Ουόλις
Κατηγορία:Ταινίες παραγωγής Warner Bros.